**Turawis: Barangay na Nabuo Dahil sa Di Pagkaintindyan**

Kasabay nin pasakit, kadipisilan, dangan puot na kawsa nin pagsakop nikan mga kastila sa Pilipinas pirang taon na kan nakalilipas, uminusbong kan usad na Baranggay na maituturing na wanang usad sa yaman nin munisipalidad kan Libon. Uloy ng panawn kan uminagi, kading Rawis kung angalon wana ay dapa man pormal na kangaranan ta matod sitio man sana kadi nikan Baranggay Apud dati. Nong mga panawn kayun grupo nin mga kastila kan napa-agi idi sa lugar na kadi, wana ta napunta sinda sa lugar na kadi uminunga sinda kung unu kan ngaran kan nasabing lugar. Nya nong mga panawn diman sinda nagkairintindihan nu mga taga-idto kaya uda man basang nakasimbag.

Kina su mga nagaragi pasiring sa Apud, sa sabang nagagi ta nangukong pagkawn ninra. Pagtumak nu lalaki sa tubig, tuminuron kadto kina pagturon nu tubig saktong nagunga su mga kastila kung uno ngaran nikading lugar, tapos sabi man nu mga Pilipino idi sato ay nagturawis. Palibhasang di man parehas kan bibisaron di man nagkaintindihan, kan inunga nu mga kastila ay kung unu kunu kan ngaran nikading lugar mala man ta su mga Pilipino nakakitang nagsugpit na tubig na-bisara man na "TURAWIS". Sa kawluyan nin panawn su nasabing sitio nikan Barangay Apud ay inangal namang Barangay Rawis.

**Nasapod sa Apud**

Gikan sa pagkasapod sa litrato ni Senior Santiagio an kangaranan kan Barangay Apud. Gatos na taon na kan uminagi kan buminagyo sa usad na lugar, makusugon su nasabing bagyo. Nagkataon na may usad na mang-aasin na may ngaran na Anselmo Saclag, kan papunta siya sa pangpang kan dagat buminulaga sanya kan usad na kasarig na tabla. Nahiwagaan si Anselmo idto sa nakita niyang tabla kaya inuko niya kadto.

Pirang minuto kan uminagi kan mariparo niyang sa ibabaw nu tabla may naka-ukit na litrato, lininigan nya kadto hanggang sa mahulma na kung sisay kan naka-ukit. Su litratong naka-ukit idto sa tabla ay uda iba kundi kan Santo kan nasabing Barangay, si Senior Santiago. Magpon nung pangyayaring kadto iginikan na kan nasabing baranggay sa "NASAPOD" o mas kilala na wana bilang Barangay Apud, kan pinaka-ultimong Barangay nikan Libon bago mag Oas.

**Apit**

Palibot kan Barangay Apud dangan Rawis nin mga misteryong di maipaliwanag. May mga tao na nakapagsabi na nakarurungog kunu sinda nin nagalagatak na kadena na nagalibot sa duwang Barangay. Samantala, nung mga panawn, may kabayong puti si Senior Santiago nin Apud kaya madalas siyang magparalayas. Pag nagkakataon naiisipan niyang apiton si San Vicente nin Rawis para mamasyar.

Pirang beses man na nangyari kan pagsunduan nikading duwa. Gigibo kadto nin duwang patron para bantayan kan sandang nasasakupan. Hanggang sa mga nakalipas pa sanang panawn, may nakakikita pa gilayun sa duwang patron na nagalibot. Dahil sa mga pangyayaring kadi, masasabing makusog kan ugnayan nikan duwang Barangay. Matapos nikadto, naniniwala kan mga tao nin duwang Barangay na pag nakarurungog sinda nin nagalagatak na kadena, amuna kadto si Senior Santiago dangan si San Vicente.

**Calpe: Misteyosong Bulong**

Nung panawn pa may nagkalat na kailangan sa Barangay Apud, uda nakaaram kung unung ilang mi unung bulong kan kaypwan para idto. Halos ubus na tao na kan nasasakitan dahil sa nasabing ilang. Samantala, nung mga panawn nin kadipisilan may suminilyak ali sa marikot na *"ubus na namamatian ninyo mararay sa pagbulong nikan calpe".* Narungog kadto nin mga taga Apud, di ninra aram kung paniwalaan kadtong sinabi nung suminilyak pero napag hurop-hurop ninda na uda man sanda mauda kung titistingun ninda.

Nung tinisting ninda, milagrong guminaan su pagmati ninda hanggang sa ruminay. Kung sisay man kadtong misteryosong taw sa likod nikading bulong na calpe, dakulo kan pasasalamat nikan mga taw sanya. Magpahanggang wana, nagagamit man gilayun kading calpe bilang pang-ilot.

**Sa Likod nin Buway na Tubig**

Bukod sa kwento nin turawis, kan buway na tubig man na makikita sa Rawis kan usad sa dahilan kung tanga hiniwalay kan Rawis sa Apud. Usad sa kayamanan nin Barangay Rawis kan sanrang tubig, natural kading nagabulos ali sa irarom nin raga papunta sa sandang gripo. Didayo man kan saynrang tubig dahil sa taglay nikading linig dagus lasa. Arayo pati kadi sa uri nikan tubig sa Apud, ababaw sana kan tubig sa Rawis samantalang ararum kan sa Apud. Kalidad nin tubig kan usad sa mga dahilan kung kaya't hiniwalay kan Rawis sa Apud.

Pero sa likod kan ubus na isturya tungkol sa buway na tubig, bibalot man palan kadi nin katakot-takot na hiwaga. Taong 1968 kan itugrok kan gripo nin Barangay Rawis sa residente nin mga Bruzola. Bibalot kan nasabing gripo nin mga misteryong halos imposible na kung pag-isipun.

Idto sa nasabing gripo kayun iyan naka-ulang ikos sa mismong pasamano, pag kinita mo mata sa mata su ikos tapos bigla kang magakurap mauda man su ikos. May sabi na amo man kading ikos na kadi su tuminakin sa usad na akos na naturog tapos kinabuwasan di na napagmata su akos. Inanap nung mga tao su ikos tapos tinigbak para mapagmata su akos ta pinaniniwalaan na inuko nu ikos su kaluluwa nu akos.

Usad man sa kikatakutan sa buway na tubig nin Rawis ay kan mga *taong lipod,* kan mga taong lipod na kadi kan naga silbing tagabantay. Basta ika nagaparasinyaw sa mismong ngarangaan ning tubig, maingot saymo kan nasabing tagabantay saka ika *sisinohon*. Intirong buhay na tubig may maligno, amo kadi kan paniniwala nikan mga residente nin Barangay Rawis.

**Uyog sa Tulay Apud**

Uyog kan pinaka primirong kikatakutan nin maski si-isay. Uloy ng panawn nin itugrok kan tulay sa Apud na nung muna mga tabla-tabla pa sana ning nuyog. Nagkapipirang mga residente sana kan nagkakayun kusog bot na mag-agi idi kung gabi nung panawn. Kalat kaya nikadto kan mga buro-barita tungkol sa pangunguyog sa lugar na kadto.

Dakul na residente kan nakaranas nin pangunguyog iyan sa nasabing tulay, bigla na sana kung magwasiwas kan angin sa tulay na baga lilinigan, tityempo sanang may mag-agi ta kung uda mang naga-agi uda man makusog na angin. May kapipirang residente kan naga dara nin rosario pag uminaagi sa tulay, kapipirang pangadyi kan nababanggit ninda ta amo kadto kan nagapakusog nin bot ninda para di makatakot sa kung unung misteryo kan nagabalot sa nasabing tulay.